b'\n_START_ARTICLE_\nAlex Proyas\n_START_PARAGRAPH_\nAlexander \xe2\x80\x9dAlex\xe2\x80\x9d Proyas (s. 23. syyskuuta 1963 Kairo) on australialainen elokuvaohjaaja, -tuottaja ja -k\xc3\xa4sikirjoittaja. H\xc3\xa4net tunnetaan erityisesti fantasia- ja tieteiselokuvistaan.\n_START_SECTION_\nEl\xc3\xa4m\xc3\xa4nvaiheet ja ura\n_START_PARAGRAPH_\nAlex Proyas syntyi kreikkalaisten vanhempien lapsena Egyptiss\xc3\xa4. Perhe muutti Australiaan, kun Alex oli kolmivuotias. H\xc3\xa4n opiskeli elokuvakoulussa ja muutti Los Angelesiin Yhdysvaltoihin luodakseen uraa elokuva-alalla. Aluksi h\xc3\xa4n ohjasi mainoksia ja musiikkivideoita._NEWLINE_Proyasin esikoisohjaus oli pienimuotoinen, palkittu tieteisj\xc3\xa4nnityselokuva Spirits of the Air, Gremlins of the Clouds (1989). Seuraava ohjausty\xc3\xb6 her\xc3\xa4tti jo huomiota: Crow vuonna 1994. Elokuva sai traagista lis\xc3\xa4v\xc3\xa4ri\xc3\xa4, kun p\xc3\xa4\xc3\xa4osan esitt\xc3\xa4j\xc3\xa4 Brandon Lee kuoli kuvauksissa tapaturmaisesti kahdeksan p\xc3\xa4iv\xc3\xa4\xc3\xa4 ennen niiden p\xc3\xa4\xc3\xa4ttymist\xc3\xa4._NEWLINE_Vuonna 1998 Proyas ohjasi synkk\xc3\xa4s\xc3\xa4vyisen tieteiselokuvan Dark City. Toisin kuin Crow, se ei menestynyt teatterikierroksella, vaikka saikin useita palkintoja ja nauttii tietty\xc3\xa4 kulttimainetta. Elokuvasta julkaistiin ohjaajan versio vuonna 2008._NEWLINE_Tieteiselokuva I, Robot (2004) perustuu l\xc3\xb6yh\xc3\xa4sti Isaac Asimovin novellikokoelmaan. P\xc3\xa4\xc3\xa4osassa n\xc3\xa4htiin Will Smith, ja teatterikierroksella elokuva menestyi hyvin, vaikka se saikin ristiriitaisia arvioita. Seuraavaksi Proyas ohjasi elokuvan Tieto (2009), jonka p\xc3\xa4\xc3\xa4osassa oli Nicolas Cage._NEWLINE_Tiedon j\xc3\xa4lkeen Proyasin oli tarkoitus ohjata John Miltonin eepokseen Kadotettu paratiisi perustuva elokuva, jonka p\xc3\xa4\xc3\xa4osaan valittiin Bradley Cooper. Tuotantoyhti\xc3\xb6 Legendary Pictures hylk\xc3\xa4si kuitenkin projektin vuonna 2012 ennen kuvausten alkua, kun budjettia ei saatu karsittua riitt\xc3\xa4v\xc3\xa4sti._NEWLINE_Proyasin seuraava toteutunut elokuva oli muinaiseen Egyptiin sijoittuva Gods of Egypt, joka sai ensi-iltansa helmikuussa 2016.'